ဒေါ်စန်းစန်းရဲ့ အမည်ကို ကြားရင် နောက်တယောက် ကျွန်တော် သတိရ လိုက်မိတာက မန္ဈလေး တက္ကသိုလ် ကျောင်းသား သမဂ္ဂမှာ ကျွန်တော်တို့နဲ့ အတူ ပါဝင် လှုပ်ရှားခဲ့တဲ့ ရဲဘော်မ အမာစန်းနဲ့ သူ့ညီမ မအေးစန်း ခေါ် ကဗျာ ဆရာမ မစိမ်းပင်ကိုလဲ သတိရ မိပါတယ်။ သူကလဲ ဖမ်းဆီး ထောင်ချ အကြိမ်ကြိမ် ခံရတဲ့ မန္ဈလေး ဗကသ ခေါင်းဆောင်တယောက် ဖြစ်ပါတယ်။ သူတို့မှာ ညီအမ သုံးယောက်ရှိပြီး၊ နောက်တယောက်က ခုအခါ ဂျပန်ပြည်မှာ ရှိနေတဲ့ ကဗျာ ဆရာ မစောမာန် (မန္ဈလေး) ဖြစ်ပါတယ်။ အမည်အရင်းက ညွန့်ညွန့်စန်းတဲ့။ သူတို့ စန်းညီအမ သုံးဦးစလုံးက အခု ကျွန်တော်တို့ရဲ့ ဒီမိုကရေစီ ဒေါ်စန်းစန်းနဲ့ ရုပ်ချင်းလဲ တော်တော်ကို တူတယ်လို့ ထင်ပါတယ်။ အသားညိုညို၊ ကြံ့ကြံ့ခိုင်ခိုင်နဲ့ တကယ့် အလုံ မုံရွာက ရုပ်တွေပါပဲ။ အဲဒီ အညာသူတွေ အားလုံးဟာ ခေတ်တခေတ်မှာ ဖိနှိပ် အုပ်စိုးသူတွေကို အာခံသူတွေ အဖြစ်နဲ့ အငြိုငြင် ခံကြရတဲ့ ပုံချင်းလဲ တော်တော် တူပါတယ်။